OB vil ikke modsætte sig, at hjemmekampen mod FC København bliver uden udebanefans, selvom klubben tidligere meldte anderledes ud.

FC København fik tirsdag omstødt sin straf efter urolighederne til kampen mod Brøndby tidligere på sæsonen, således at man i den førstkommende udekamp og det næste derby på Brøndby Stadion ikke vil få tildelt et fanafsnit.

Beslutningen rammer dermed også OB, der har besøg af FCK den 15. oktober.

Tidligere på tirsdagen fortalte OB's kommercielle direktør, Jack Jørgensen, til bold.dk, at man på trods af straffen ville byde FCK-fansene velkommen på udebaneafsnittet.

Men nu har fynboerne trukket i land.

- En sådan kendelse kan vi ikke gå imod, uanset at vi finder det urimeligt, at vi rammes både økonomisk og organisatorisk af en kendelse i en sag, vi slet ikke er en del af. Vi har lige skullet finde hoved og hale i det hele, og derfor skal vi beklage, hvis der har været forvirrende udmeldinger i dagens løb, oplyser Jack Jørgensen til bold.dk.

- Men en kendelse er en kendelse, og der er ingen tvivl om, at vi sammen med FCK's sikkerhedsfolk får sikret, at vi lever op til kendelsen, og jeg er overbevist om, at vores egne fans nok skal skabe en festlig kulisse.

Artiklen er redigeret kl. 19.23.

sara@bold.dk

OB's sæsonkortsalg er i fuld gang. Du sikrer dig dit kort her.